***დანართი #1***

**C ჰეპატიტის სავარაუდო ინფექციის მქონე პირებზე აქტიური ზედამხედველობის განხორციელების წესი**

**მუხლი 1. რეგულირების სფერო და ამოცანები**

ა) ეს წესი განსაზღვრავს ქვეყნის მასშტაბით C ჰეპატიტის მკურნალობაზე დამყოლობის გაზრდას აქტიური ზედამხედველობის გზით.

ბ) აქტიური ზედამხედველობა განხორციელდება იმ პირებზე, რომელთაც (1) C ჰეპატიტის სკრინინგით (სწრაფი/მარტივი ტესტით) გამოუვლინდათ დადებითი შედეგი და სკრინინგიდან ≥6 თვის განმავლობაში არ ჩაუტარებიათ აქტიური ინფექციის კვლევა (C ჰეპატიტის რნმ-ის ან „core” ანტიგენის განსაზღვრა სისხლში), (2) აქტიური ინფექციის დადასტურებიდან ≥6 თვის განმავლობაში არ მიუმართავთ C ჰეპატიტის მკურნალობის პროგრამისთვის.

**მუხლი 2. მოქმედების სფერო**

ეს წესი ვრცელდება საქართველოს მთელ ტერიტორიაზე.

**მუხლი 3. აქტიური ზედამხედველობის განხორციელების სუბიექტები, უფლებამოსილი ორგანოები და უფლებამოსილებანი:**

**ა) საკვლევი პირი** **-** რომელსაც C ჰეპატიტის სკრინინგით (სწრაფი/მარტივი ტესტით) გამოუვლინდა დადებითი შედეგი და სკრინინგიდან ≥6 თვის განმავლობაში არ ჩაუტარებია კვლევა C ჰეპატიტის აქტიური ინფექციის გამოსავლენად ან დადასტურებული აქტიური ინფექციის მიუხედავად კონფირმაციული კვლევიდან ≥6 თვის განმავლობაში არ მიუმართავს C ჰეპატიტის მკურნალობის პროგრამისთვის.

**ბ) სსიპ - ლ. საყვრელიძის სახელობის დაავადებათა კონტროლისა და საზოგადოებრივი ჯანმრთელობის ეროვნული ცენტრი**  (შემდგომში - ეროვნული ცენტრი) **შესაბამისი უფლებამოსილი ორგანო, რომელიც** იღებს ვალდებულებას:

ბ.ა) გადაამზადოს თითოეული საზოგადოებრივი ჯანდაცვის მუნიციპალური ცენტრის (შემდგომში - მუნიციპალური ცენტრი) C ჰეპატიტის ზედამხედველობაზე პასუხისმგებელი ეპიდემიოლოგი;

ბ.ბ) მუნიციპალურ ცენტრებს მიაწოდოს საკვლევ პირთა რეგიონული პრინციპით განაწილებული სია (საწყის ეტაპზე .xls/.xlsx ფორმატით, ხოლო, შესაბამისი პროგრამული უზრუნველყოფის დანერგვის შემდეგ, C ჰეპატიტის ელექტრონული მოდულის მეშვეობით), სადაც მითითებული იქნება პირის პერსონალური ინფორმაცია (სახელი, გვარი, პირადი ნომერი, C ჰეპატიტის დადებითი სკრინინგის ჩატარების თარიღი, ასევე, არსებობის შემთხვევაში, იურიდიული/ფაქტობრივი მისამართი და სხვა ნებისმიერი საკონტაქტო ინფორმაცია).

ბ.გ) ამ წესის „ბ.ბ“ ქვეპუნქტით გათვალისწინებული ინფორმაცია მუნიციპალურ ცენტრებს მიაწოდოს ყოველთვიურად.

**ბ.დ)** პაციენტებისათვის მისაწოდებელი კონფირმაციული კვლევის პასუხების რაოდენობის, ასევე მათი ნაკადის სწრაფი, ეფქტური და კომპეტენტური მართვის მიზნით, კვლევის პასუხები მიაწოდოს სსიპ სოციალური მომსახურების სააგენტოს ჯანდაცვის პროგრამების დეპარტამენტის C ჰეპატიტის სამმართველოს (შემდგომში-C ჰეპატიტის სამმართველო).

**ბ.ე)** სატელეფონო ინტერვიუს საშუალებით დაუკავშირდნენ C ჰეპატიტზე გამოკვლეულ პირებს და მიაწოდებენ ინფორმაცია ლაბორატორიული გამოკვლევის შედეგების, მკურნალობის მნიშვნელობის და იმ სამკურნალო დაწესებულებათა ნუსხის შესახებ, სადაც მკურნალობის საჭიროების მქონე პირებს თავისი სურვილისა და არჩევანის მიხედვით შეეძლებათ მიიღონ C ჰეპატიტის  სერვისი ან გადაამისამართოს ამ ინფორმაციის მისაღებად C ჰეპატიტის სამმართველოში.

**გ) საზოგადოებრივი ჯანდაცვის მუნიციპალური ცენტრები, შესაბამისი უფლებამოსილი ორგანოები, რომლებიც იღებენ ვალდებულებას:**

გ.ა) ამ წესის მიზნებისათვის მუნიციპალური ცენტრის შესაბამისი უფლებამოსილი პირი ინდივიდუალური ადმინისტრაციული აქტით განსაზღვრავს C ჰეპატიტის ეპიდზედამხედველობაზე პასუხისმგებელ ეპიდემიოლოგს.

**დ) მუნიციპალური ცენტრის ეპიდემიოლოგი:**

დ.ა) ეროვნული ცენტრის მიერ მიწოდებული სიის შესაბამისად მოიძიებს შესაბამის საკვლევ პირებს; უწევს კონსულტაციას, გადასცემს მათ საინფორმაციო ფურცელს (დანართი #3), პასუხობს კონსულტაციის შედეგად წამოჭრილ კითხვებს და აქტიური ინფექციის გამოსავლენ ტესტირებაზე/მკურნალობაზე რეფერირებისთვის წარუდგენს იმ სამედიცინო დაწესებულებების ჩამონათვალს, სადაც ხელმისაწვდომია აღნიშნული სერვისები.

დ.ბ) გამონაკლის შემთხვევებში, როდესაც საკვლევი პირის გადაადგილება შეზღუდულია, ორგანიზებას უწევს საკვლევი პირის ინფორმირებას, რაც უნდა დადასტურდეს სტრანდარტული ინფორმირებული თანხმობის ფორმით (დანართი #2).

დ.გ) შესაბამისი წესით აღებულ ნიმუშს და ხელმოწერილ ინფორმირებულ თანხმობის ფორმას დადგენილი წესით აგზავნის ეროვნული ცენტრის ლუგარის საზოგადოებრივი ჯანმრთელობის კვლევით ცენტრში და შესაბამის მონიშვნას აკეთებს C ჰეპატიტის სკრინინგის მოდულში (<http://stop-c.moh.gov.ge/>).

დ.დ) ვალდებულია მოახდინოს საკვლევი პირის სრულყოფილად ინფორმირება და სრული ძალისხმევით ეცადოს მის დაყოლიებას C ჰეპატიტის აქტიური ინფექციის გამოსავლენი ტესტირების ჩატარებაზე/მკურნალობის პროგრამაში ჩართვაზე.

დ.ე) საკვლევი პირის მიერ C ჰეპატიტის აქტიური ინფექციის გამოსავლენი ტესტირების ჩატარების/მკურნალობის პროგრამაში ჩართვის სტატუსის გადამოწმებას ახდენს პირველი კონტაქტიდან 1 თვის შემდეგ. სტატუსის ცვლილების არსებობისას განმეორებით კონტაქტს ახორციელებს ერთ თვეში და განსაზღვრავს „დ.ბ“ და „დ.გ“ ქვეპუნქტებით განსაზღვრულ ქმედებათა საჭიროებას.

დ.ვ) განხორციელებული საქმიანობის შესაბამისად შევსებულ C ჰეპატიტზე აქტიური ზედამხედველობის ანგარიშის ფორმას (დანართ #4) ყოველთვიურად წარუდგენს დაავადებათა კონტროლის ცენტრს.

ე)C ჰეპატიტის სამმართველო, იღებს ვალდებულებას განუმარტოს პაციენტს უფლებები, C ჰეპატიტის მკურნალობის წესები და გადაამისამართოს. შესაბამის სამედიცინო დაწესებულებაში.

**მუხლი 4. ეროვნული ცენტრის ზედამხედველობა**

ა) ეროვნული ცენტრი უფლებამოსილია, “ეპიდზედამხედველობის“ სახელმწიფო პროგრამით გაფორმებული ხელშეკრულების მონიტორინგის გზით დადგენილი წესით ზედამხედველობა გაუწიოს საზოგადოებრივი ჯანდაცვის მუნიციპალური სამსახურის მიერ ამ წესით ნაკისრი ვალდებულების შესრულებას.

ბ) ამ წესის მე -3 მუხლის „ბ.ბ“ ქვეპუნქტით გათვალისწინებულ ინფორმაციაში გამოვლენილი უზუსტობა/გადაცდომის დაუყოვნებლივ გამოაწორების მიზნით, მუნიციპალური ცენტრი ვალდებულია დაუყოვნებლივ აცნობოს ეროვნულ ცენტრს წერილობით.